PARÍŽ. Národná koalícia sýrskych opozičných síl sa stretne začiatkom budúceho mesiaca na rokovaniach o vytvorení dočasnej vlády.
Stretnutie sa uskutoční 3. a 4. augusta v tureckom Istanbule. Počas návštevy Paríža o tom informoval viceprezident koalície Suhaír Atassi.
Šéf koalície, ktorá združuje väčšinu opozičných skupín Ahmad Džarbá tento týždeň vyjadril nádej, že do mesiaca bude môcť oznámiť vznik opozičnej prechodnej vlády.
Sýrska opozícia sa už dlhý čas snaží zjednotiť svoje sily v dvojročnom ozbrojenom konflikte s vládou prezidenta Bašára Asada.
Posledný pokus o vytvorenie dočasnej vlády pod vedením Ghassana Hitta stroskotal začiatkom júla po štyroch mesiacoch snáh.
Boje o Damask pokračujú
Najmenej sedem ľudí vo štvrtok prišlo o život a 62 utrpelo zranenia pri výbuchu nálože v aute na predmestí sýrskeho Damasku. Informovala o tom sýrska štátna agentúra SANA.
Auto explodovalo na námestí vo štvrti Džaramáná. Vláda z útoku obvinila "teroristov". Takto podľa agentúry Reuters označuje povstalcov, ktorí sa snažia zosadiť režim prezidenta Bašára Asada.
V Džaramáne, nábožensky zmiešanej štvrti, kde žijú stúpenci aj odporcovia režimu a je pod kontrolou armády, už v minulosti explodovalo niekoľko nastražených náloží.
Agentúra Reuters pripomenula, že vládne sily v posledných týždňoch vytlačili z Damasku povstalcov, ktorí však kontrolujú priľahlé oblasti. Na mesto stále útočia mínometmi a odpaľujú autá naložené trhavinou.
Bojuje sa aj cez ramadán
Sýrsky konflikt si od marca 2011 vyžiadal už vyše 100-tisíc obetí. Len počas moslimského mesiaca ramadán, ktorý sa začal 10. júla, zahynulo v Sýrii vyše dvetisíc ľudí. Viac než 1300 z nich sú povstalci alebo vládni vojaci.
Sýrska organizácia na monitorovanie ľudských práv vo štvrtok uviedla, že počet obetí rapídne stúpa najmä v posledných dňoch, takže uvádzané čísla môžu byť ešte vyššie.
OSN odhaduje, že každý mesiac prichádza o život asi päťtisíc ľudí.